[pic] | EUROOPA ÜHENDUSTE KOMISJON |

Brüssel 9.1.2009

KOM(2008) 899 lõplik

2006/0258 (COD)

KOMISJONI TEATIS EUROOPA PARLAMENDILE EÜ asutamislepingu artikli 251 lõike 2 teise lõigu alusel, mis käsitleb

nõukogu ühist seisukohta Euroopa Parlamendi ja nõukogu määruse (mis käsitleb taimekaitsevahendite statistikat) vastuvõtmise suhtes

2006/0258 (COD)

KOMISJONI TEATIS EUROOPA PARLAMENDILE EÜ asutamislepingu artikli 251 lõike 2 teise lõigu alusel, mis käsitleb

nõukogu ühist seisukohta Euroopa Parlamendi ja nõukogu määruse (mis käsitleb taimekaitsevahendite statistikat) vastuvõtmise suhtes

1. TAUST

Ettepaneku edastamine Euroopa Parlamendile ja nõukogule (dokument KOM(2006)778 lõplik – 2006/0258 (COD)): | 11. detsember 2006 |

Euroopa Majandus- ja Sotsiaalkomitee arvamus | 11. juuli 2007 |

Euroopa Parlamendi arvamus esimesel lugemisel | 12. märts 2008 |

Ühise seisukoha vastuvõtmine | 20. november 2008 |

2. KOMISJONI ETTEPANEKU EESMÄRK

Määruse ettepanekuga luuakse õiguslik alus ja sätestatakse taimekaitsevahendite turustamise ja kasutamisega seotud andmete kogumise ja levitamise ühtlustatud eeskirjad. Eelkõige sätestatakse määruses eeskirjad: andmete kogumise sageduse kohta (turustamise kohta igal aastal – kasutamise kohta iga viie aasta järel); andmete kogumise selliste meetodite kohta, mis võimaldavad liikmesriikidel kasutada paindlikku lähenemist; aruandluskohustuse formaadi ja ajavahemike kohta, mida komisjon võib komiteemenetluse käigus täpsustada. |

- Määrus, mis käsitleb taimekaitsevahendite statistikat, moodustab osa õigusaktide paketist, kuhu kuuluvad Euroopa Parlamendi ja nõukogu ettepanek direktiivi kohta, millega kehtestatakse pestitsiidide säästva kasutamise saavutamise alane ühenduse tegevusraamistik (KOM(2006)373 (lõplik)) ning Euroopa Parlamendi ja nõukogu määruse ettepanek (taimekaitsevahendite turuleviimise kohta) (KOM(2006)388 (lõplik)); ka kõnealused ettepanekud vaadati läbi kaasotsustamismenetluse alusel (põllumajanduse ja kalanduse nõukogu (AGRI)).

3. MÄRKUSED ÜHISE SEISUKOHA KOHTA

3.1 Üldised märkused

Euroopa Parlament esitas oma arvamuse esimesel lugemisel 12. märtsil 2008. Komisjon nõustub täielikult, osaliselt või põhimõtteliselt 12 muudatusettepanekuga Euroopa Parlamendi poolt esimesel lugemisel tehtud 26 muudatusettepanekust. Nendest 12 muudatusettepanekust on viis muudatusettepanekut juba vähemalt osaliselt ühises seisukohas kajastatud.

Komisjon kiitis täielikult, põhimõtteliselt või osaliselt heaks muudatusettepanekud, mis selgitavad või parandavad komisjoni ettepanekut. Sellised muudatused on need, mis selgitavad ametliku statistika kvaliteedikriteeriume, konfidentsiaalsuse põhimõtte kohaldamist, kirjeldavad paremini ettepaneku eesmärke ning aitavad kõnealust ettepanekut seostada taimekaitsevahendite strateegiat käsitlevate muude õigusaktide ettepanekutega, eelkõige uue määrusega (taimekaitsevahendite turuleviimise kohta) selles osas, mis käsitleb aruandluskohustuse kohaldamist ja toodete loetelu läbivaatamist. Komisjon suhtus reservatsiooniga ettepaneku kohaldamisala laiendamisse nii, et see hõlmaks biotsiide.

Komisjon lükkas enamasti tagasi sellised muudatusettepanekud, mida ta pidas kas ülearuseks või vastuolus olevaks nõukogu määruse (EÜ) nr 322/97 (ühenduse statistika kohta)[1] üldsätetega ning Euroopa statistikasüsteemi eeskirjadega või mis olid tehniliselt teostamatud, ennatlikud või liialt koormavad kas siis halduslikest seisukohtadest lähtudes või arvestades vastajate huve.

Komisjon leiab, et ühine seisukoht ei muuda ettepaneku lähenemisviisi ega eesmärke, ja on seega valmis seda sellisel kujul toetama.

3.2. Üksikasjalikud märkused

3.2.1. Parlamendi muudatused, millega komisjon nõustub ja mis sisalduvad täielikult, osaliselt või põhimõtteliselt ühises seisukohas

Muudatusettepanekud 5, 10, 13, 18 ja 32 inkorporeeriti ühisesse seisukohta veidi muudetud sõnastusega. Muudatusettepanekuga 5 , mis selgitab määruse eesmärke, nõustub komisjon täielikult ja see on täielikult inkorporeeritud nõukogu ühisesse seisukohta. Muudatusettepanek 10 , mis selgitab ettepaneku eesmärke, loob seose pestitsiidide säästvat kasutamist käsitleva raamdirektiiviga ning nõukogu säilitas selle muudatusettepaneku, osutades siiski üksnes kõnealuse direktiivi artiklile 14. Nõukogu lükkas tagasi muudatusettepaneku 10 kolm taanet, sealhulgas ka viimase taande, mis käsitles ainevoogude registreerimist ja millega komisjon ei olnud nõus. Komisjon nõustus täielikult muudatusettepanekuga 13 , mis loob seose ettepaneku ja taimekaitsevahendite turuleviimist käsitleva kavandatava määruse vahel, viidates selgelt viimases esitatud aruandluskohustusele. See muudatusettepanek säilitati ühises seisukohas peaaegu muutmata kujul. Komisjon nõustus põhimõtteliselt muudatuseettepanekuga 18 , milles kajastatakse konfidentsiaalsete andmete kaitset ja piirangut andmete kasutamiseks statistika koostamise eesmärgil ja see inkorporeeriti väheste muudatustega ühisesse seisukohta. Muudatusettepaneku 32 , mis käsitles komisjoni aruannet parlamendile, kiitis komisjon täielikult heaks ja nõukogu nõustus selle põhiolemusega.

3.2.2. Parlamendi muudatused, millega komisjon ei nõustu, kuid mis sisalduvad täielikult, osaliselt või põhimõtteliselt ühises seisukohas

Puuduvad.

3.2.3. Parlamendi muudatused, millega komisjon nõustub täielikult, osaliselt või põhimõtteliselt, ent mis ei sisaldu ühises seisukohas

Muudatusettepanekutega 3, 6, 11, 12, 19, 30 ja 33 on komisjon osaliselt või põhimõtteliselt nõus, kuid neid ei komisjoni ettepanekusse lisatud. Kolm muudatusettepanekut ( 6, 11 ja 33 ) käsitlevad vähemalt osaliselt biotsiidide lisamist komisjoni ettepaneku kohaldamisalasse ja taimekaitsevahendite ümbernimetamist pestitsiidideks. Komisjon nõustus kohaldamisala laiendamisega, juhul kui parlamendiga jõutaks kokkuleppele realistlikus kavas. Nõukogu ei olnud kohaldamisala laiendamisega nõus Nõukogu lükkas tagasi muudatusettepanekud 3 ja 30 , mis käsitlesid ametlikku statistikat, ning lisas selle asemel sama küsimuse kohta uue põhjenduse 8a ja uue artikli 3a. Muudatusettepanekut 12, mille eesmärk oli seose tugevdamine taimekaitsevahendite turuleviimist käsitleva määrusega, peeti koormavaks ja nõukogu lükkas selle tagasi. Muudatusettepanekut 19 , milles tehti komisjonile ülesandeks III lisas esitatud ainete loetelu korrapärane läbivaatamine, nõukogu heaks ei kiitnud ning tegi selle asemel ettepaneku paindlikuma lähenemisviisi kohta artikli 4 lõike 2 punktis a.

3.2.4. Parlamendi muudatused, millega komisjon ega nõukogu ei nõustu ning mis ei ole inkorporeeritud ühisesse seisukohta

Muudatusettepanekutega 1, 7, 8, 21, 22, 26 ja 34 taheti laiendada määruse kohaldamisala tootmis- ja impordi/ekspordisektorile, mittepõllumajanduslikul otstarbel kasutamisele ja biotsiididele. Muudatusettepanekuid 14, 16, 25, 28 ja 31 pidasid nii komisjon kui nõukogu Euroopa statistikasüsteemi eeskirjadega vastuolus olevaks. Muudatusettepanekuid 15 ja 23 , millega kehtestati aruandmiskohustus tootjatele ja taimekaitsevahendite turuleviimise eest vastutajatele, peeti kattuvaks taimekaitsevahendite turuleviimist käsitlevas määruses sätestatud sarnaste kohustustega. Neid muudatusettepanekuid ei lisatud ühisesse seisukohta.

Mis puudutab parlamendi tehtud muudatusettepanekut määruse kohaldamisala laiendamise kohta biotsiididele, siis selles küsimuses oli komisjon seisukohal, et praegu on keeruline hõlmata neid tooteid ja et sellise laiendamise suhtes tuleks kokku leppida realistlik kava, ilma määruses täpset tähtaega sätestamata. Määruse kohaldamisala laiendamise võimalus sõltub vägagi biotsiidide programmi läbivaatamisest ja selleks ei ole praegu veel ajakava esitatud. Komisjon tunnistab täielikult biotsiidide tähtsust ja alustas juba nende mõju käsitleva erihindamise läbiviimist pestitsiidide säästva kasutamise temaatilise strateegia raames. Selle mõjuhindamise tulemuste alusel tuleks soovitada konkreetseid meetmeid, millega mõõdetakse nende toodete kasutamise olulisust. Siiski ei oska komisjon praegu öelda, kas soovitatakse konkreetset statistilist lähenemisviisi või piisab tavapärastest aruandlusmeetmetest. Seetõttu tuleks biotsiidide teema taimekaitsevahendite teemast lahus hoida.

3.2.5. Nõukogu poolt ettepanekusse tehtud muudatused

Nõukogu esitas komisjoni ettepaneku kohta järgmised peamised muudatused:

Kvaliteedihindamine Nõukogu lisas uue artikli 3a kvaliteedihindamise kohta.Kvaliteedihindamise põhimõte oli juba olemas statistikat käsitlevates põhiõigusaktides.[2] Komisjonil on võimalik seda kvaliteedihindamise eeskirjade selgitamist toetada.

Rakendusmeetmed Nõukogu esitatud artikkel kvaliteedihindamise kohta on küllaltki spetsiifiline. Seetõttu jäeti välja kvaliteediaruannete ja aruandmismeetmete komiteemenetluse kohta tehtud viide. Tekst, mis käsitleb mõiste „töödeldud ala” määratlust, viidi üle II lisast artiklisse 4. Tekst, mis käsitles komisjoni võimalust muuta ühtset klassifitseerimist, viidi üle III lisast artiklisse 4 ning see lahendus, mille pakkus välja nõukogu on paindlikum kui parlamendi muudatusettepanekus 19 esitatud tavapärane läbivaatamine. Komisjonil on võimalik kõnealust selgitust ja rakendusmeetmete lihtsustamist toetada.

Kasutamist käsitlevate andmete kogumise ulatus Nõukogu leidis, et liikmesriigid peaksid saama vabalt valida, milliste põllukultuuride kohta tuleb statistikat esitada, ning määratles II lisas uued taimekaitsevahendite kasutamist käsitlevate andmete kogumise normid. Nõuded, mis käsitlevad kasvatatavate põllukultuuride ja kasutatavate ainete tüüpilisust seoses liikmesriikides teostatavate riiklike tegevuskavadega pestitsiidide säästva kasutamise temaatilise strateegia raames, võivad pakkuda piisavaid tagatisi selle suhtes, et andmete hulk on piisav ning võimaldab liikmesriikide tulemusi hästi võrrelda. Lisaks leiab nõukogu oma põhjendustes, et viie aasta pärast läbiviidava määruse kohaldamise hindamise tulemusena on võimalik põllukultuuride valikut vajaduse korral muuta. Komisjon võib seega seda kompromissi toetada.

Uued määratlused Artiklis 2 esitatud mõisteid muudeti veidi ja lisati uusi määratlusi, et tagada ühtsus statistikat käsitlevate põhiõigusaktidega. Komisjon nõustub nende muudatustega.

Muud muudatused: Nõukogu kõrvaldas põhjendustest kõik viited taimekaitsevahendite tootmise ja turustamise ning võimaliku kohaldamisala laiendamise kohta biotsiidide suhtes. Uuesti esitati põhjendused subsidiaarsuse ja proportsionaalsuse põhimõtete ning komiteemenetluse kohta, samuti lisati konkreetne põhjendus, milles käsitletakse konfidentsiaalsete andmete edastamist. Need muudatused on kooskõlas komisjoni üldise seisukohaga määruse kohaldamisala kohta ning komisjon võib nendega nõustuda.

4. KOKKUVÕTE

Komisjon nõustub nõukogu ühises seisukohas esitatud muudatustega, sest nende tulemusena saavutatakse realistlik kompromiss ühest küljest selles osas, et on vaja usaldusväärseid ja võrreldavaid andmeid, millega mõõta pestitsiidide säästva kasutamisega saavutatud edu ja riskide vähenemist, ning teisest küljest pidades silmas seda, kui keeruline on paljude liikmesriikide jaoks uute andmekogumissüsteemide kasutuselevõtt ning piisavalt üksikasjalike ja võrreldavate andmete kogumine nagu ette nähtud kõnealuses määruses.

Kokkuvõttes on nõukogu esitatud muudatused komisjoni ettepanekuga kooskõlas ja seega võib komisjon ühise seisukoha heaks kiita.

[1] EÜT L 52, 22.2.1997, lk 1. Määrust on muudetud Euroopa Parlamendi ja nõukogu määrusega (EÜ) nr 1882/2003 (ELT L 284, 31.10.2003, lk. 1).

[2] Euroopa Parlamendi ja nõukogu 23. aprilli 2008. aasta määrus (EÜ) nr 453/2008 ühenduse vabade ametikohtade kvartalistatistika kohta (ELT L 145, 4.6.2008, lk 234).